### Beslutning

Godkendt.

### Sagsfremstilling

## Resume og sagens baggrund

Der er indgået en aftale mellem grundejerforeningen Helles Klint og [adresse] om, at Kalundborg Forsyning overtager eksisterende kloak og anlægger en ny pumpestation og trykledning, som fører til Ulstrup renseanlæg.

Grundejerforeningens eksisterende spildevandsanlæg leder urenset spildevand til [adresse], som ikke lever op til målsætningen om god økologisk tilstand. Dette kloakeringsprojekt vil derfor bidrage til, at miljøtilstanden i [adresse] forbedres.

Nærværende projekt vil mindske udledning af urenset spildevand til [adresse].

TMU godkendte i september at sende forslaget til tillægget til spildevandsplanen i 8 ugers høring.

## Indstillinger

Chefen for Plan, Byg og Miljø indstiller, at tillæg nr. 4 til spildevandsplanen godkendes endeligt.

## Behandling

Teknik- og Miljøudvalget.

## Sagsfremstilling

Forslaget til tillæg til spildevandsplanen har været i 8 ugers høring i perioden fra d. 9. september 2022 til og med 28. oktober 2022.

Ifølge kommunens delegationsplan skal tillæg til spildevandsplanen godkendes endeligt af Teknik- og Miljøudvalget.

Der er indkommet 4 høringssvar, hvoraf de 2 har medført rettelser i tillægget, hvilket er beskrevet i afsnit 4.1.

Det første høringssvar peger, at deres grund er forkert registreret, det er tilrettet.

Det 2. høringssvar omhandler en ejendom udenfor Grundejerforeningen Helles Klint, som for nylig efter gensidig aftale er kommet på grundejerforeningens ledning. De spørger til, om de kan nøjes med at betale det nedsatte tilslutningsbidrag, som er aftalt mellem Kalundborg Forsyning og grundejerforeningen, i forbindelse med overdragelsesforretningen, hvor anlægget er vurderet til en vis værdi, som modregnes det samlede tilslutningsbidrag.
Svaret er, at det kan de ikke, da de ikke har været medejere af anlægget, og derfor ikke kan drage fordel af dette.

Det 3. høringssvar er fra en ejendom beliggende i nærheden af det område, der skal kloakeres. De forespørger, om de kan komme på kloakledningen.
Svaret er, at det kan de ikke, da det vurderes, at det ikke er økonomisk rentabelt at tilslutte den pågældende ejendom til spildevandsledningen på grund af afstanden til ledningen fra ejendommen.

I det 4. høringssvar spørges fra en ejendom på [adresse] – en vej som ikke er en del af Grundejerforeningen – men som kommer med på ledningsnettet. Her spørges om rimeligheden i betaling af tilslutningsbidrag ved etablering fremfor ved tilslutning, og om hvornår der er tilslutningspligt, og hvornår det skal ske. De ser gerne, det beskrives, at der er tilslutningspligt for grundejerne på [adresse], og hvordan eksisterende samletanksløsninger er påvirket.

Derudover oplyser de, at 5 ejendomme fejlagtigt er oplyst som ubebyggede i bilag 2. Dette er rettet.

Svaret til de øvrige spørgsmål er, at i [Spildevandsplan 2017-2027](https://kalundborg.dk/borger/veje-teknik-og-miljoe/vand/spildevandsplan-2017-2027) fremgår det under afsnittet ”Kloakering af ejendomme med private spildevandsanlæg”, at ”*Ved kloakering af ejendomme, der har et nyere privat spildevandsanlæg, kan man få udsættelse for kravet om tilslutning til kloakken. Der skal foreligge en tilladelse til spildevandsanlægget. Det vil sige, at man kan beholde sit spildevandsanlæg i en periode svarende til anlæggets forventede levetid, som er fastsat til 20 år. Når anlægget har opnået en levetid på 20 år fra etableringstidspunktet, forfalder tilslutningsbidrag til betaling og ejendommen skal tilsluttes kloakken”.*

Derfor vil der ikke på nuværende tidspunkt blive opkrævet tilslutningsbidrag – men det kræver en henvendelse til Kalundborg Forsyning jf. afsnit 9.

Det endelige tillæg offentliggøres på kommunens hjemmeside.

## Økonomiske konsekvenser

Ingen økonomiske konsekvenser.